La Viquipèdia arriba als cent mil articles
2008-01-18 00:00:00

Amb la creació de l'article [Arrel cúbica](http://ca.wikipedia.org/wiki/Arrel_c%C3%BAbica), el 18 de gener a les 21.38h, la versió en català del projecte Wikipedia ha arribat a l'article número 100.000. D'aquesta manera, la [Viquipèdia](http://ca.wikipedia.org/wiki/Viquip%C3%A8dia) es converteix en la dissetena versió que supera aquesta simbòlica xifra, assolida gràcies a la feina dels seus editors, administradors, correctors i altres persones que han contribuït de manera voluntària al desenvolupament del projecte. La idea central de la Wikipedia, en les seves més de 250 versions idiomàtiques, és la de crear una enciclopèdia lliure el més completa possible, objectiu que cada dia pren més força. En els tres últims anys la Viquipèdia ha doblat anualment el seu nombre d'articles. El 2004 hi havia només 10.000 articles. El 14 de febrer del 2006 es va arribar als 25.000 articles. El 4 de gener del 2007 se'n van assolir els 50.000, mentre que el 16 de novembre se superaven els 75.000. Aquest creixement exponencial fa encarar el futur amb optimisme, amb un objectiu propi per a l'àmbit catalanoparlant: la creació de l'enciclopèdia en llengua catalana més completa mai elaborada, així com la seva difusió i la millora de la qualitat. La Viquipèdia és una enciclopèdia lliure perquè tota la seva informació és a l'abast de tothom. És lliure perquè a més de llegir la informació, qualsevol persona pot copiar-la i utilitzar-la sota la [llicència GFDL](http://ca.wikipedia.org/wiki/Llic%C3%A8ncia_GFDL). I és lliure perquè qualsevol persona que s'hi connecti pot fer edicions i posar-hi el seu gra de sorra: des de la creació d'un nou article de gran extensió i completesa fins una petita correcció d'ortografia o d'estil, cada contribució de cada usuari ha jugat un paper en l'assoliment d'aquesta fita que avui celebra la Viquipèdia. En els seus inicis la Viquipèdia era considerada una enciclopèdia lliure però molt incompleta, que poques persones utilitzaven com a referent per a treballs o deures de l'escola, trobar una informació útil o simplement pel plaer d'aprendre. Tanmateix, a mida que ha anant creixent en nombre d'articles i d'usuaris, ha esdevingut un lloc de referència i consulta important per a la comunitat catalanoparlant, tot i que encara resta molt camí per créixer. Aquesta consolidació experimentada al llarg de l'últim any també es deu en part a la [Marató Viquipèdia](http://www.xtec.cat/maratoviqui/) en col·laboració amb la Generalitat de Catalunya que, aprofitant l'experiència prèvia en escoles de Mallorca, ha fet que molts alumnes, més enllà d'usar aquesta enciclopèdia com a eina de consulta, també en siguin membres actius i hi aportin informació. En els vuit mesos que han passat des del dia en què va començar aquest projecte, encetat amb l'objectiu d'acostar Internet a les aules i la Viquipèdia als alumnes, la Viquipèdia ha pujat des del 22è lloc en la classificació per nombre d'articles fins al 17è lloc, sobrepassant llengües amb un nombre molt superior de parlants. La iniciativa també ha estat un èxit a l'hora de proposar l'Internet com una eina didàctica habitual a les escoles. A tots els que contribueixen a la Viquipèdia, als que han col·laborat a fer-la gran: GRÀCIES! Als que esteu tot just fent els vostres primers passos, aprenent a editar o descobrint com funciona tot: CORATGE! I a tots els que encara no heu pujat a bord, sapigueu que tenim moltes ganes de veure com compartiu el vostre coneixement i us convidem a no tenir por i a unir-vos al projecte. US HI ESPEREM! Per a més informació de la Viquipèdia en català, vegeu també: 

  * [Deu coses que no sabíeu sobre la Viquipèdia](http://ca.wikipedia.org/wiki/Viquip%C3%A8dia:Deu_coses_que_no_sab%C3%ADeu_sobre_la_Viquip%C3%A8dia)
  * [Anuncis de la Viquipèdia](http://ca.wikipedia.org/wiki/Viquip%C3%A8dia:Anuncis_de_la_Viquip%C3%A8dia)
  * [Notícies sobre la Viquipèdia](http://ca.wikipedia.org/wiki/Viquip%C3%A8dia:Not%C3%ADcies_sobre_la_Viquip%C3%A8dia)